LT Europos Sąjungos oficialusis leidinys C 91/15

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2016/C 91/11)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

„CAFÉ DE VALDESIA“

ES Nr. DO-PDO-0005-01197 – 2014 1 30

SKVN ( X ) SGN ( )

1. Pavadinimas (-ai)

„Café de Valdesia“

2. Valstybė narė arba trečioji šalis

Dominikos Respublika

3. Žemės ūkio produkto arba maisto produkto aprašymas

3.1. Produkto rūšis

1.8 klasė. Kiti Sutarties I priede išvardyti produktai (prieskoniai ir kt.)

3.2. Produkto, kurio pavadinimas nurodytas 1 punkte, aprašymas

„Café de Valdesia“ yra „typica“ ir „caturra“ veislių kavamedžio (lot. Coffea arabica) vaisius, auginamas pavėsyje nustatytoje geografinėje vietovėje, kuri apima Okoa, Peravijos ir San Kristobalio provincijų pagrindines kavos žaliavą auginančias vietoves ir atitinka toliau nurodytus konkrečius reikalavimus.

„Café de Valdesia“ rinkoje gali būti parduodama kaip žalia kava, skrudintos kavos pupelės arba malta skrudinta kava.

Žalios kavos fizinės savybės. Pupelės dydis: 17-o dydžio siete turi likti ne mažiau kaip 75 % pupelių (skaičiuojant pagal svorį), o per 16-o dydžio sietą gali būti išsijota ne daugiau kaip 5 % pupelių. Visa kava turi būti naujo derliaus, išlaikyti jai būdingą vienodą pilkšvai žalią spalvą. Pupelių tankis turi būti ne mažesnis kaip 675 g/l, o drėgmės kiekis – 10,0–11,5 %. Galutinis produktas gali turėti ne daugiau kaip 22 defektus 350 g mėginyje ir ne daugiau kaip vieną pagrindinį defektą.

Organoleptinės savybės: degustuojant žalia kava turi būti vidutinio stiprumo, švelniai rūgšti ir saldaus skonio, ji turi būti gerai subalansuota ir joje neturi jaustis nemalonių ir šalutinių skonių nuo pirmo gurkšnio iki poskonio (švarus gurkšnis). Kartais ji gali pasižymėti tam tikromis savybėmis, pavyzdžiui, turėti riešutų ar šokolado aromatą.

Skrudintos kavos pupelės turi pasižymėti šiomis fizinėmis ir cheminėmis savybėmis: pupelės turi būti didelės, konkrečios cheminės sudėties ir skrudinimo laipsnio, kuris visada turi atitikti šį intervalą: „café oscuro“ [stiprus] (espresas, europietiška arba stipri) – didžiausias skrudinimo laipsnis – ir „café medio“ [vidutinis] (vidutinio stiprumo, amerikietiška arba miesto) – mažiausias skrudinimo laipsnis; tai atitinka stiprų, vidutinio stiprumo arba vidutinį skrudinimą.

Malta skrudinta kava turi pasižymėti šiomis fizinėmis ir cheminėmis savybėmis: ji ne tik turi būti konkrečios cheminės sudėties ir skrudinimo laipsnio, aprašyto prie skrudintų kavos pupelių, bet ir jos dalelės turi būti konkretaus dydžio, nes malimas turi būti rupus, vidutinis arba smulkus.

Organoleptinės savybės: degustacijų metu skrudintų pupelių kavos ir maltos skrudintos kavos skonis priklausys nuo skrudinimo laipsnio ir gautos cheminės sudėties, kaip paaiškinta toliau:

i) vidutinis skrudinimas: a. vidutinė cheminė sudėtis: 1,34 % kofeino, 12,9 % aliejų, 3,1 % bendro cukraus kiekio, 3,98 % chlorogeninių rūgščių; b. organoleptinės savybės: švari, vidutinio stiprumo, švelniai rūgšti, saldaus skonio, gerai subalansuota su atsitiktinėmis riešutų ir šokolado aromato natomis.

ii) vidutinio stiprumo skrudinimas: a. vidutinė cheminė sudėtis: 1,43 % kofeino, 13,8 % aliejų, 3,9 % bendro cukraus kiekio, 3,03 % chlorogeninių rūgščių; b. organoleptinės savybės: švari, vidutinio stiprumo arba stipri, vidutiniškai arba mažai rūgšti, saldaus skonio, su skrudėsių poskoniu ir atsitiktinėmis šokolado aromato natomis.

iii) stiprus skrudinimas: a. vidutinė cheminė sudėtis: 1,12 % kofeino, 15,7 % aliejų, 2,8 % bendro cukraus kiekio, 1,95 % chlorogeninių rūgščių; b. organoleptinės savybės: švari, stipri, mažai rūgšti, aštraus skonio, su ilgai išliekančiu poskoniu ir atsitiktinėmis karčiojo šokolado aromato natomis.

3.3. Žaliavos (taikoma tik perdirbtiems produktams)

Žalios kavos siuntos: žaliava yra kavos uoga, t. y. „typica“ ir „caturra“ veislių kavamedžio (lot. Coffea arabica) vaisius, auginamas pavėsyje ūkiuose, kurie Reglamentavimo valdyboje ir sertifikavimo įstaigoje yra registruoti kaip vartotojai ir kurie yra 600–1 300 m virš vidutinio jūros lygio aukštyje nustatytoje vietovėje. Šios žaliavos derlius nuimamas visiškai prinokęs, kad būtų išvengta daugiau nei 2 % neprinokusių pupelių, ir tuomet apdorojamas šlapiuoju būdu (šlapiasis ir sausasis metodai).

Skrudintos kavos (kavos pupelių arba maltos kavos) siuntos: žaliava yra žalia kava, sertifikuota iki skrudinimo ir malimo, kad atitiktų visus žaliai kavai nustatytus fizinius ir organoleptinius reikalavimus. Sertifikuotai žaliai kavai, kaip žaliavai, iš kurios gaminamos skrudintos kavos pupelės ir malta kava, taikomas kontroliuojamas apdirbimas, kuris apima skrudinimą, malimą, pakavimą, ženklinimą ir pakavimą pagal specialius reikalavimus, parengtus siekiant užtikrinti, kad kava išlaikytų fizines ir organoleptines sertifikuoto produkto savybes.

3.4. Specialūs gamybos veiksmai, atliktini nustatytoje geografinėje vietovėje

Visi „Café de Valdesia“ gamybos veiksmai turi būti vykdomi nustatytoje geografinėje vietovėje, kurioje yra tinkamas dirvožemis ir klimato sąlygos ir puoselėjama ilgalaikė kavos gamybos tradicija, taikant patvirtintus procesus ir metodus. Todėl kavos pupelės turi būti auginamos ir perdirbamos į žalią kavą, o žalia kava – į skrudintas kavos pupeles arba į maltą skrudintą kavą nustatytoje geografinėje vietovėje.

Pereinamuoju laikotarpiu, pirmuosius ketverius metus po to, kai SKVN „Café de Valdesia“ įtraukiama į saugomų kilmės vietos nuorodų ir saugomų geografinių nuorodų registrą, registruotieji ūkiai gali auginti iki 10 % kitokių nei „typica“ ir „caturra“ veislių kavamedžių su sąlyga, kad jie yra arabica rūšies.

3.5. Specialios produkto, kuriam taikomas registruotas pavadinimas, pjaustymo, trynimo, pakavimo ir kt. taisyklės

Produktas turi būti supakuotas pagal toliau nurodytas kiekvienai kavos rūšiai taikomas skirtingas taisykles. Produktas neturi būti supakuotas nustatytoje geografinėje vietovėje.

Žalia kava ir skrudintos kavos pupelės turi būti supakuotos geros kokybės bekvapiuose maišuose, kuriuose nebūtų kenksmingųjų organizmų ir kurie būtų pagaminti iš džiuto, sizalio, augalų pluošto arba kitų tinkamų medžiagų. Be to, skrudintoms kavos pupelėms skirtas maišas iš vidaus turi būti padengtas nekenksminga inertine izoliacine medžiaga, kuri sudaro atitinkamą užtvarą tarp produkto ir išorinės aplinkos, siekiant išsaugoti jo organoleptines savybes. Eksportui skirta žalia kava ir skrudintos kavos pupelės taip pat gali būti pakuojamos iš medžio arba medžio darinių ir metalinių detalių pagamintose dėžėse.

Malta skrudinta kava turi būti pakuojama vakuuminėse pakuotėse arba talpyklose su dujų išleidimo ventiliu. Jeigu šio ventilio nėra, prieš supakuojant iš produkto reikia pašalinti dujas. Kava turi būti pakuojama uždaroje sistemoje, kurioje ji apsaugoma nuo sąlyčio su drėgme ir deguonimi, naudojant nepermatomas, atsparias ir nekenksmingas pakavimo medžiagas, kurios sudaro tinkamą užtvarą tarp produkto ir išorinės aplinkos, kad jo savybės būtų išsaugotos bent šešis mėnesius. Produktas turi būti pakuojamas atspariose, nekenksmingose pakuotėse, kuriose jis būtų tinkamai išlaikytas.

3.6. Specialios produkto, kuriam taikomas registruotas pavadinimas, pjaustymo, trynimo, pakavimo ir kt. taisyklės

Žalios kavos ir skrudintos kavos pupelių maišai turi būti pažymėti taip: „PRODUCTO DE LA REPUBLICA DOMINICANA“; RŪŠIS: „CAFÉ DE VALDESIA DOP“; SIUNTOS NUMERIS: -; EKSPORTUOTOJAS: (IR BET KURIS KITAS KONKREČIOS RŪŠIES KAVAI EKSPORTUOTOJO NAUDOJAMAS KOMERCINIS PAVADINIMAS); TARPTAUTINĖS KAVOS ORGANIZACIJOS KODAS: -; „CAFÉ DE VALDESIA“ SERTIFIKAVIMO LOGOTIPAS

Maltos skrudintos kavos pakuotė turi būti pažymėta ženklu, kuriame, be kitos informacijos, būtų nurodyti šie duomenys: pavadinimas „Café de Valdesia DOP“, skrudinimo laipsnis (kuris turi būti: „Café Oscuro“ [stiprus skrudinimas], „Café Medio Oscuro“ [vidutinio stiprumo skrudinimas] arba „Café Medio“ [vidutinis skrudinimas]) ir malimo tipas (kuris turi būti: „Molienda Gruesa“ [rupiai malta], „Molienda MEDIA“ [vidutiniškai rupiai malta] arba „Molienda Fina“ [smulkiai malta]), o logotipas „Café de Valdesia“ turi aiškiai matytis ant priekinės pakuotės dalies.

Ant maltos skrudintos kavos pakuotės taip pat turi būti pritvirtintas iš anksto sunumeruotas garantinis antspaudas. Toliau pateikiamas ispaniškas „Café de Valdesia“ logotipas.

4. Glaustas geografinės vietovės apibūdinimas

Nustatyta geografinė vietovė yra dabartinėje politinėje ir administracinėje San Kristobalio, Peravijos ir Okoa provincijų teritorijoje. Ji apima šias savivaldybes: San Kristobalio, Vilja Altagrasijos, Jagvatės, Bachos de Hainos, Kambita Garabitoso, San Gregorio de Nigvos, Sabana Grande de Palenkės ir Los Kakaoso (San Kristobalio provincija), Bani ir Nisao (Peravijos provincija) ir San Chose de Okoa, Sabana Largos ir Rančo Aribos (Okoa provincija). Iš viso ji apima 288 148,45 ha.

Kavamedžio uogų gamybos vietovė, esanti nuo 600 m iki 1 300 m virš jūros lygio, yra šioje nustatytoje geografinėje vietovėje ir pietinėje Centrinės Kordiljeros dalyje, kurioje yra aukščiausios Karibų salų viršukalnės. Konkrečiau tariant, ši gamybos vietovė yra šiose savivaldybėse: Vilja Altagrasijos, Kambita Garabitoso, Los Kakaoso, Bani, San Chose de Okoa, Sabana Largos ir Rančo Aribos. Iš viso ji apima 125 066,98 ha.

5. Ryšys su geografine vietove

5.1. Geografinės vietovės ypatumai

Kavamedžio uogų, iš kurių gaminama „Café de Valdesia“, auginimo vietovėje vyrauja savitos sąlygos. Ši vietovė – unikali kavamedžio uogų auginimo vieta, nes joje dera toliau aptariami veiksniai.

i)

Cheminės dirvožemio savybės.

ii)

Fizinės dirvožemio savybės.

iii)

Klimato sąlygos ir reljefas.

Likusi nustatytos vietovės dalis yra žemiau kaip 600 m virš jūros lygio ir jai nebūdingos minėtos savybės, todėl ji nėra tinkama „Café de Valdesia“ kavamedžio uogoms auginti. Vieni iš veiksnių, paskatinusių šioje vietovėje atlikti įvairius kavos pupelių perdirbimo veiksmus, buvo aukšta temperatūra, kurioje saulės atokaitoje džiovinamos pupelės, ir lygus (be nuokalnių) reljefas. Valdesijos regione veikia dauguma sausojo pupelių apdorojimo ir skrudinimo įmonių, gamyklų ir kitų pramoninių bazių, o jų steigimą šiame regione lėmė ir praktiniai motyvai, pvz., lengvai pasiekiami pagrindiniai keliai ir pardavimo vietos. Todėl čia įsitvirtino gilias tradicijas turinti unikali šalyje kavos apdorojimo kultūra, nuo kurios labai priklauso galutinio produkto kokybė. Nuimtas kavamedžio uogų derlius tvarkomas ir kavos pupelės apdorojamos vadovaujantis zonoje nuo senų laikų sukauptomis praktinėmis žiniomis ir vietos kultūros tradicijomis, kurios perduodamos iš kartos į kartą ir kuriomis siekiama išsaugoti gaminiui būdingas savybes. Todėl tinkamai sunokusios kavamedžio uogos skinamos rankomis, apdorojamos šlapiuoju būdu, džiovinamos saulėje, išmaniai atrenkamos ir rūšiuojamos, skrudinamos ir malamos, o visuose šiuose etapuose atitinkamai atliekama kokybės kontrolė. Visi šie konkrečioje geografinėje aplinkoje kartu veikiantys gamtiniai ir žmogiškieji veiksniai iš esmės lemia specifines įvairiomis formomis pateikiamos kavos „Café de Valdesia“ savybes.

5.2. Produkto ypatumai

Žaliai kavai būdingos toliau aptariamos specifinės savybės. Specifinės fizinės savybės yra susijusios su kavos pupelių dydžiu: žalios kavos pupelės turi būti didelės, t. y. bent 75 % visų pupelių (skaičiuojant pagal svorį) turi pasilikti 17-o dydžio siete ir ne daugiau kaip 5 % pupelių gali būti prasijojamos per 16-o dydžio sietą. Kalbant apie specifinę cheminę sudėtį pasakytina, kad žalios kavos pupelių vertės svyruoja nuo didžiausių iki mažiausių dydžių: kofeinas sudaro 1,13–1,79 %, o sacharozė – 5,77–8,62 % sausosios masės. Kavos „Café de Valdesia“ pupelės yra didesnės nei kitose šalies dalyse užaugintos kavos pupelės, įskaitant panašiame aukštyje virš jūros lygio užaugintas pupeles, o jų vidutinės sacharozės ir kofeino vertės viršija kitose šalies dalyse užaugintų kavos pupelių vertes.

Apie organoleptines savybes pasakytina, kad degustuojama žalia kava būna vidutiniškai stipri, švelniai rūgšti, saldaus, gerai subalansuoto ir švaraus skonio. Kartais jai būdingos specifinės savybės, tokios kaip riešutų ir šokolado aromatas.

Fiziniu atžvilgiu skrudintos kavos pupelės būna tokio pat dydžio, kaip jų žaliava – žalios kavos pupelės.

Vidutinė cheminė skrudintų kavos pupelių ir maltos skrudintos kavos sudėtis priklauso nuo skrudinimo laipsnio:

i) vidutinis skrudinimas: kofeinas sudaro 1,34 %, o bendras cukraus kiekis – 3,1 %;

ii) vidutiniškai stiprus skrudinimas: kofeinas sudaro 1,43 %, o bendras cukraus kiekis – 3,9 %;

iii) stiprus skrudinimas: kofeinas sudaro 1,12 %, o bendras cukraus kiekis – 2,8 %

Organoleptinės savybės:

i) vidutinis skrudinimas: švelnus rūgštumas, saldus, gerai subalansuotas skonis, kartais jaučiamas riešutų ir šokolado aromatas;

ii) vidutiniškai stiprus skrudinimas: vidutinis ar silpnas rūgštumas, saldus skonis su skrudėsio poskoniu, kartais jaučiamas šokolado aromatas;

iii) stiprus skrudinimas: silpnas rūgštumas, pikantiškas skonis, burnoje ilgai išliekantis poskonis, kartais jaučiamas karčiojo šokolado aromatas.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Savitas „Café de Valdesia“ savybes, dėl kurių ši kava išsiskiria iš kitų Dominikos Respublikoje gaminamų kavos gaminių, lemia nustatytai geografinei vietovei būdingų veiksnių derinys.

Žalios kavos pupelės pirmiausia išsiskiria savo dydžiu – jos būna didesnės už kitas šalyje, įskaitant panašiame aukštyje virš jūros lygio esančias vietoves, auginamų kavamedžių pupeles – kuris daugiausia priklauso nuo kavamedžio uogų auginimo vietovėje kartu veikiančių įvairių gamtos veiksnių – temperatūros, kritulių kiekio bei jų tinkamo pasiskirstymo ir čia vyraujančių rūgščių bei magniu prisotintų rūgščių dirvožemių vandenilio potencialo (pH) vertės. Kavamedžių auginimo vietovėje vidutinė temperatūra svyruoja nuo 16 iki 25 °C, todėl jų vaisiai gali augti lėtai. Be to, kitaip nei kitose Dominikos kavamedžių auginimo vietovėse, Valdesijoje per metus iškrenta mažiausias, palyginti su tomis vietovėmis, vidutinis kritulių kiekis (apie 1 500 mm), tačiau krituliai per metus pasiskirsto taip, kad tinkamas jų kiekis iškrenta tuomet, kai augalams jų labiausia reikia (po žydėjimo ir prieš derliaus skynimą), o tai turi didelį poveikį augalo ir jo vaisių bei jų sudedamųjų dalių augimui.

Reikia paminėti ir tai, kad kavos pupelių dydis yra tiesiogiai susijęs su jų organoleptinėms savybėms – kuo didesnės pupelės, tuo geresnės jų organoleptinės savybės, o šį ypatumą taip pat lemia klimato sąlygos (temperatūra, kritulių kiekis ir sezoniškumas) ir fizinės bei cheminės dirvožemio savybės. Rūgštūs ir magniu prisotinti rūgštūs dirvožemiai, kuriems būdingi vidutinio aktyvumo katijonų mainai, yra fizinė ir cheminė terpė, kurioje kavamedžiai randa ir iš kurios pasiima maistines medžiagas, o augalų pasisavintos maistinių medžiagų molekulės pripildo vaisius sudedamosiomis dalimis, kurios degustuojamam ir vartojamam gaminiui suteikia gerai žinomas tipiškas savybes. Vandenilio potencialo vertės yra tiesiogiai ir glaudžiai susijusios su maistinių medžiagų pasisavinimo iš dirvožemio lygiu, o šią sąsają lemia dirvožemio bei maistinių medžiagų ir augalo tarpmolekulinė elektrinė sąveika. Todėl „Café de Valdesia“ cheminėje sudėtyje yra didesnis sacharozės ir kofeino kiekis, dėl kurio kavamedžio vaisiams ir „Café de Valdesia“ būdingas saldus skonis ir riešutų ir šokolado aromatas. Be to, gaminiui būdingas savybes padeda išsaugoti vietos kavos gamybos tradicijomis grindžiamas kavamedžių uogų auginimas ir pupelių, iš kurių gaminama „Café de Valdesia“, perdirbimas ir apdorojimas.

Tiesioginę kavos pupelių dydžio ir joms būdingų organoleptinių savybių sąsają lemia ne tik cheminė šios kavos sudėtis, bet ir, žinoma, skrudinimo procesas. Organoleptinės kavos savybės priklauso ir nuo pačių pupelių dydžio, nes karštis veikia didesnį skrudinamų pupelių paviršiaus plotą. Kadangi kavos pupelės yra didesnės ir vienodesnio dydžio, karštis veikia didesnį jų paviršiaus plotą, o kiekvienoje partijoje būna mažiau perskrudintų pupelių. Todėl užtikrinama vienodesnė sudedamųjų cheminių dalių pirolizė, ir pagaminti kavos gėrimai pasižymi panašesnėmis savybėmis. Galiausiai, apdoroto gaminio fizinės, cheminės ir organoleptinės savybės priklauso nuo kavos skrudinimo laipsnio, todėl kavos pupelės turi būti apdorojamos išmaniai ir taikant konkrečius metodus, kuriuos yra puikiai įvaldžiusios nustatytoje geografinėje vietovėje įsisteigusios skrudinimo įmonės.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

http://valdesia.com/wp-content/uploads/2015/08/Pliego_condiciones_Denominacion_Origen_Protegida_2015-B.pdf

(1) OL L 343, 2012 12 14, p. 1.